Stofnunum á sviði skatta og tolla fækkar um eina um áramót , en Alþingi samþykkti í dag lög sem greiða fyrir sameiningu embætta ríkisskattstjóra og tollstjóra . Sameinuð stofnun mun heita Skatturinn og verða öflug og leiðandi upplýsingastofnun á sviði skatta - og tollamála . Stofnunum á sviði skatta og tolla hefur fækkað mikið undanfarinn áratug . Árið 2009 voru þær þrettán talsins , en verða nú um áramótin þrjár . Um 470 manns munu starfa í hinni nýju stofnun , undir forystu núverandi ríkisskattstjóra , Snorra Olsen . Ljóst er að mikil tækifæri felast í því að álagning , innheimta og eftirlit sé á sömu hendi , en meginmarkmiðið með sameiningu embætta tollstjóra og ríkisskattstjóra er að bæta þjónustu . Stafræn þjónusta og sjálfvirknivæðing verður í forgrunni í sameinaðri stofnun , sem verður betur í stakk búin til að takast á við áskoranir til framtíðar en tvær minni sjálfstæðar stofnanir . Þess er vænst að sameiningin skili auknum árangri við vettvangseftirlit tollgæslu og betri möguleikum til að takast á við stærri efnahagsbrot innanlands og yfir landamæri , s.s. peningaþvætti .